પહેલી ફિલ્મમાં સિદ્ધાર્થ બોઝ એટલે કે સિડ અને ત્રિશાની લવ-સ્ટોરી છે તો બીજી ફિલ્મમાં સિદ્ધાર્થ (ફરહાન અખ્તર) અને ત્રિશા (વિદ્યા બાલન)ની મૅરેજ-સ્ટોરી છે. સિડ અને ત્રિશાનો પ્રેમ ચરમસીમા પર છે અને એ સીમા પર બન્ને મૅરેજ કરવાનું નક્કી કરે છે. કોઈ જાતની તકલીફ વિના મૅરેજ થઈ પણ જાય છે, પણ તકલીફની શરૂઆત મૅરેજ પછી થાય છે. હવે સિડને ત્રિશાની નાની-નાની વાતથી ઇરિટેશન થવાનું શરૂ થાય છે તો ત્રિશાને પણ સિડની રોજિંદી આદતોથી તકલીફ પડવાની શરૂ થઈ જાય છે. અફર્કોસ, શરૂઆતમાં તો આ તકલીફોમાંથી પણ બન્ને મનોરંજન શોધી લે છે, પણ ત્રિશા મા બને છે એ પછી સાચી તકલીફની શરૂઆત થાય છે. સિડને એવું લાગ્યા કરે છે કે ત્રિશાની દુનિયા હવે બદલાઈ ગઈ છે તો એ જ રીતે ત્રિશાને એવું લાગ્યા કરે છે કે સિડનું ધ્યાન હવે બીજી દિશામાં વધુ રહે છે. આ વિચારધારાની સાથે બન્ને વચ્ચે જે ફન-ઓરિયેન્ટેડ ઝઘડા થતા હતા એ ઝઘડામાં હવે ગંભીરતાનું સત્વ ઉમેરાવાનું શરૂ થઈ જાય છે અને બન્નેને એકસાથે શાદીની સાઇડ-ઇફેક્ટ્સ દેખાવાની શરૂ થાય છે.